作者：张榘
词牌/韵律：沁园春

paragraphs: 绿野归来，筇杖角巾，岂不快哉。
有清泉白石，东西岩岫，翠阴红影，高下楼台。
况是蕤宾，槐庭暑薄，照眼葵榴次第开。
轻熏里，翦香蒲为寿，一笑传杯。
栽培。
多少英材。
更霖雨、看看遍九垓。
算支撑厦屋，正资梁栋，调和钧鼎，须用盐梅。
旒冕兴思，搢绅顒望，应有天边丹诏催。
依还是，为苍生一起，重位元台。